**Lectio Divina**

**Il-Magħmudija tal-Mulej**

Sena B

**Mk 1,7-11**

*Nitlob lill-Ispirtu s-Santu li niżel fuq Ġesù fil-Ġordan biex jinżel fuqi u jgħammidni fil-Kelma u jippurifikani permezz tagħha (ara: Ġw 15,3).*

**Kuntest tas-silta:**

Din is-silta tal-vanġelu tinqasam f’żewġ partijiet: fl-ewwel parti għandna sintesi tal-predikazzjoni tal-Battista u fit-tieni parti r-rakkont tal-magħmudija ta’ Ġesù.

L-evanġelista jitfa’ l-attenzjoni tiegħu l-aktar fuq it-teofanija li sseħħ fil-mument tal-magħmudija fil-Ġordan: is-sema miftuħ, l-Ispirtu s-Santu li jidher taħt forma ta’ ħamiema u l-leħen tal-Missier li jinstama’. M’għandna ebda referenza għax-xhieda preżenti. Jidher għalhekk li l-evanġelista jrid jippreżenta l-fatt fih innifsu u jħalli mbagħad f’idejn il-qarrejja li jaċċettaw (jemmnu) f’din it-teofanija, li hi fl-aħħar mill-aħħar sintesi tal-vanġelu tiegħu kollu: Ġesù hu l-Iben ta’ Alla.

**Lectio**

**(Ġwanni) kien ixandar u jgħid: “Ġej warajja min hu aqwa minni, li jien ma jistħoqqlix nitbaxxa quddiemu u nħoll il-qfieli tal-qorq tiegħu.”**

Skont l-evanġelisti, Ġwanni kien dejjem ċar dwar il-kobor ta’ Ġesù u ċ-ċokon tiegħu quddiemu: *“Intom stess tistgħu tixhdu li jiena għedtilkom li jien m’iniex il-Messija, imma biss li jien kont mibgħut qablu.”* (Ġw 3,28). Ġwanni kien biss *“raġel mibgħut minn Alla”* li *“ġie bħala xhud, biex jixhed għad-dawl, biex bih kulħadd jemmen. Ġwanni ma kienx id-dawl, imma ġie biex jixhed għad-dawl”* (Ġw 1,6-8).

Quddiem Kristu, Ġwanni ma jħossux dehen li jagħmel waħda mill-aktar affarijiet umli li kienu riservati għall-ilsira, dik li jħoll il-qfieli tal-qorq ta’ sidu. Marku jżid il-frażi *“nitbaxxa quddiemu”*: *“ma jistħoqqlix nitbaxxa quddiemu u nħoll il-qfieli tal-qorq tiegħu”*. B’dan huwa jagħmel aktar enfasi fuq l-umiltà ta’ Ġwanni.

**“Jiena għammidtkom bl-ilma, iżda hu jgħammidkom bl-Ispirtu s-Santu”.**

Ġesù, li ġej minn ħdan il-Missier, huwa dak li jgħammidna fil-ħajja ta’ Alla nnifsu (*Spirtu* = ħajja; *Santu* = ta’ Alla). F’Ġesù għalhekk iseħħ dak li kien imħabbar mill-profeti: *“Jiġri li jiena nsawwab l-Ispirtu tiegħi fuq il-ħlejjaq kollha”* (Ġoel 3,1). *“U nroxx fuqkom ilma safi, u tissaffew mit-tinġis kollu tagħkom; mill-idoli kollha tagħkom insaffikom”* (Eżek 36,25).

Din l-opra ta’ Ġesù mhijiex xi ħaġa ta’ mument wieħed biss, imma hija xi ħaġa li timplika ħajjitna kollha, l-eżistenza tagħna kollha kemm hi. Huwa l-esseri kollu tagħna li jiġi mdaħħal f’Alla, bħal fergħa li tiġi mlaqqma f’siġra oħra (Rm 11,17-24) b’tali mod li tirċievi minnha ħajja ġdida.

Il-magħmudija timplika għalhekk tmiem għall-ħajja ta’ qabel u bidu għall-ħajja ġdida; mewt għad-dnub u twelid għall-ħajja tal-grazzja. *“Ma tafux li aħna lkoll li tgħammidna fi Kristu Ġesù, tgħammidna fil-mewt tiegħu? Ndfinna miegħu fil-mewt permezz tal-magħmudija sabiex kif Kristu kien imqajjem mill-imwiet permezz tal-qawwa glorjuża tal-Missier, hekk aħna ngħixu ħajja ġdida... Dan nafu: li l-bniedem il-qadim tagħna ssallab miegħu, biex jinqered dan il-ġisem tad-dnub, sabiex ma nkunux aktar ilsiera tad-dnub... Tħallux, mela, li d-dnub isaltan fuq dan il-ġisem tagħkom li jmut u toqgħodux għall-ġibdiet tiegħu; anqas ma għandkom tħallu l-membri ta’ ġisimkom isiru għodda ta’ inġustizzja għas-servizz tad-dnub; imma offru ruħkom lil Alla bħala nies li reġgħu mill-mewt għall-ħajja ħalli l-membri ta’ ġisimkom isiru għodda tal-ġustizzja għas-servizz ta’ Alla għall-ġustizzja tagħkom...”* (Rm 6,3-14).

Li Ġesù jgħammidna fl-Ispirtu s-Santu jfisser li jdaħħalna fil-ħajja tiegħu stess, għax hu nifsu hu Alla, u hu kollu kemm hu mimli bl-Ispirtu s-Santu. Grazzi għall-magħmudija, in-nisrani jista’ jgħid ma’ Pawlu: *“Ngħix, imma mhux iżjed jien, iżda jgħix fija Kristu”* (Gal 2,20).

*Hu jgħammidkom!* Il-magħmudija, b’dak kollu li timplika, hija don ta’ Kristu. Ħadd ma jista’ jgħammed lilu nnifsu; ħadd ma jista’ jieħu b’idejh stess il-ħajja divina, imma din tiġi mogħtija lilu b’rigal, frott l-imħabba gratuwita ta’ Alla. Pawlu jfisser dan b’tixbieha oħra: *“Intom li intom mgħammda fi Kristu, ilbistu lil Kristu”* (Gal 3,27). Hija l-libsa l-ġdida li biha l-Missier ilibbes lill-ulied maħbuba tiegħu.

Fl-istess ħin, dan id-don jitlob li jkun milqugħ. Għaldaqstant, dak li fl-ittra lill-Galatin Pawlu jippreżentah bħala fatt li diġà seħħ (*ilbistu lil Kristu*), fl-ittra lill-Efesin jippreżentah bħala impenn li n-nisrani jrid jaħdem għalih kuljum: *“Għandkom twarrbu l-ħajja tagħkom ta’ qabel u tinżgħu l-bniedem il-qadim, imħassar bix-xewqat tal-pjaċiri qarrieqa… għandkom tiġġeddu b’tibdila spiritwali tal-fehma tagħkom u tilbsu l-bniedem il-ġdid, maħluq skond Alla, fil-ġustizzja u l-qdusija tassew”* (Ef 4,22-23).

**U ġara li f’dawk il-jiem ġie Ġesù minn Nazaret tal-Galilija u tgħammed minn Ġwanni fil-Ġordan.**

Wara d-deskrizzjoni tal-predikazzjoni tal-Battista, Marku jagħtina dan ir-rakkont sintetiku ħafna tal-magħmudija ta’ Ġesù.

Waqt li biex jitgħammdu minn Ġwanni kienu jiġu mil-Lhudija u minn Ġerusalemm (Mk 1,5), Ġesù jiġi minn Nazaret tal-Galilija: raħal żgħir ta’ ebda valur (Ġw 1,46) f’reġjun ’il bogħod miċ-ċentru, imniġġes minn ħafna elementi pagani, magħruf bħala *“il-Galilija tal-ġnus”* (Is 8,23; Mt 4,15). Hemmhekk ukoll kellu jibda l-missjoni tiegħu (Mk 1,14). B’dan ried juri mill-bidu li hu ġie fid-dinja għal kulħadd, b’mod speċjali għal dawk li huma l-aktar imbegħdin.

Ġesù jitgħammed fl-istess ilma mal-oħrajn, imma waqt li għall-oħrajn l-evanġelista jgħid li kienu *“jistqarru dnubiethom”* (Mk 1,5), għal Ġesù ma jgħidx li stqarr dnubietu. Ġesù jinżel fl-ilma biex inaddaf u mhux biex jitnaddaf. Hu ħa fuqu l-mard tagħna, tgħabba bi dnubietna (Is 53,4-6), u lilna tana l-ħajja divina (2Pt 1,4).

**U minnufih, hu u tiela’ mill-ilma, ra s-smewwiet jifetħu u l-Ispirtu bħal ħamiema nieżel fuqu; u mis-smewwiet instama’ leħen: “Inti ibni l-għażiż; fik sibt l-għaxqa tiegħi”.**

Jekk Ġesù kapaċi jnaddafna minn dnubietna u jagħtina l-ħajja ta’ Alla, dan għaliex hu nnifsu hu tassew Alla, kif tixhed it-teofanija tal-Ġordan. Is-smewwiet imċarrta (Is 63,19), id-dehra tal-Ispirtu taħt forma ta’ ħamiema u l-leħen misterjuż mis-sema jindikaw id-divintà ta’ Dak li jinsab *“tiela’ mill-ilma”* – xbieha diġà tal-qawmien mill-imwiet.

**Meditatio**

Qabel ma jien seminarista jew saċerdot, jien mgħammed. Dan ifisser li għandi fija l-ħajja ta’ Alla nnifsu. Xi jfisser dan għalija?... Kemm qed napprezza dan id-don?... Kif qed ngħix il-magħmudija tiegħi?...

F’Ibnu Ġesù, Alla għamilni ibnu l-għażiż u sab fija l-għaxqa tiegħu. Jien f’hiex, jew f’min, qed infittex / insib l-għaxqa tiegħi?...

Il-magħmudija timpenjani fil-ħajja tal-grazzja. Kif qed ngħix il-ħajja tal-grazzja?... Kemm qed nimpenja ruħi biex nikber fiha kuljum?...

Il-magħmudija tikkonsisti wkoll filli ninża’ l-bniedem il-qadim. Fhiex jien fil-ġlieda tiegħi kontra d-dnub? Qiegħed nistmerru jew għadni nħobbu u għalhekk infittxu?... (ara: Lhud 12,4).

**Oratio - Contemplatio**

*Fil-fond ta’ qalbi nisma’ lil Alla jkellimni u jgħidli: “Int ibni l-għażiż; fik insib l-għaxqa tiegħi”. Inħallih isib din l-għaxqa tiegħu fija.*